**Daimonul de piatră**

*Angi Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ziua în care l-am cunoscut pe adam

miroasea a poezie până la rărunchi

oamenii deveniseră un soi de păsări pulsând

jefuiți de propriile lor pene

cuvintele ca niște monede

se risipeau vii în țărână

bolnav de un unu imaginar

Adam s-a spălat pe mâini de propriile lui mâini

și a rostit Cântarea-Cântărilor

culcat pe limba română până la grâu

apoi a băut încă un pahar ca pentru fratele Nichita

de atunci știu de ce umblă poeții călare

pe elefanți

și umblă cu zilele în mână

zbor diafan/câmpie cu lună